text: মোবাইলে ছবি দেখানোর কথা বলে প্রতিবন্ধী শিশুকে বলাৎকার!
  ◷ ১০:২০ অপরাহ্ন ৷ বুধবার, ডিসেম্বর ২৩, ২০২০ ☷ ময়মনসিংহ
  কামরুজ্জামান মিন্টু, ময়মনসিংহ থেকেঃ ময়মনসিংহের গৌরীপুরে এক প্রতিবন্ধী শিশুকে (১২) জোরকরে মাদ্রাসার বারান্দায় বলাৎকার করার অভিযোগ উঠেছে জাহাঙ্গীর আলমের (৩৫) বিরুদ্ধে। ঘটনার পর থেকেই জাহাঙ্গীর পলাতক রয়েছে।
  ওই শিশু পৌর শহরের ইসলামাবাদ মহল্লার বাসিন্দা। অভিযুক্ত জাহাঙ্গীর মৃত আছর আলীর (রুপা মিয়া) ছেলে। সে গৌরীপুর টু ঢাকাগামী বাস ধূমকেতু এক্সপ্রেসের সুপারভাইজার বলে জানা গেছে।
  বুধবার (২৩ ডিসেম্বর) দুপুরে শিশুকে ডাক্তারি পরিক্ষার জন্য ময়মনসিংহ মেডিকেল কলেজ হাসপাতালের ফরেনসিক বিভাগে পাঠিয়েছে পুলিশ। এর আগে গতকাল মঙ্গলবার রাত আটটার দিকে বলাৎকারের ঘটনা ঘটে।
  শিশুটির পরিবার ও মামলা সূত্রে জানা যায়, গতকাল মঙ্গলবার (২২ ডিসেম্বর) রাত আটটার দিকে শিশুটি বাড়ির সামনে দাঁড়িয়ে ছিল। এ সময় জাহাঙ্গীর আলম মোবাইল ফোনে ছবি দেখানোর কথা বলে ফুসলিয়ে পাশের একটি মাদ্রাসার বারান্দায় নিয়ে জোরপূর্বক বলাৎকার করে পালিয়ে যায়। এমতাবস্থায় শিশুটি কান্নাকাটি করলে স্থানীয়রা তাকে বাড়িতে নিয়ে আসে।
  এ বিষয়ে গৌরীপুর থানার ওসি বোরহান উদ্দিন বলেন, শিশু বলাৎকারের ঘটনায় প্রথমে স্থানীয়ভাবে মিমাংসার চেষ্টা করা হয়। আমরা গতকাল মঙ্গলবার রাত ১১টার দিকে বিষয়টি জানতে পেরে শিশুকে থানায় নিয়ে আসি। পরে শিশুর মা বাদী হয়ে নারী ও শিশু নির্যাতন দমন আইনে জাহাঙ্গীরের বিরুদ্ধে মামলা দায়ের করেন। বুধবার দুপুরে ডাক্তরি পরিক্ষার জন্য শিশুকে ময়মনসিংহ মেডিকেল কলেজ হাসপাতালের ফরেনসিক বিভাগে পাঠানো হয়েছে।